元夕塊坐因用葉翰林去年見寄元夕詩韻寫懷  其二
作者：程俱
朝代：宋

paragraphs: 短日良易暗，凝陰有時晴。
何人勸之照，燭燎皆爭明。
今年春苦寒，寒威劇幽并。
連綿積三白，雲埋闔廬城。
深泥浹新雨，行路無人聲。
藜燈不來下，箕卜豈復迎。
朝來日照梁，天氣忽已更。
稍聞橋市間，簫鼓遠近鳴。
吳人尚游樂，急如赴春耕。
唯有窮巷士，守窮如守盟。